Document ID: 32012D0102

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 17ης Φεβρουαρίου 2012
για την τροποποίηση της απόφασης 2005/51/ΕΚ όσον αφορά την περίοδο κατά τη διάρκεια της οποίας μπορεί να εισαχθεί στην Ένωση χώμα μολυσμένο από παρασιτοκτόνα ή από ανθεκτικούς οργανικούς ρύπους προς απομόλυνση
[κοινοποιηθείσα υπό τον αριθμό Ε(2012) 869]
(2012/102/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2000/29/ΕΚ του Συμβουλίου, της 8ης Μαΐου 2000, περί μέτρων κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (1), και ιδίως το άρθρο 15 παράγραφος 1,
Εκτιμώντας τα ακόλουθα:
(1)
Κατά παρέκκλιση από την οδηγία 2000/29/ΕΚ, η απόφαση 2005/51/ΕΚ της Επιτροπής, της 21ης Ιανουαρίου 2005, που εξουσιοδοτεί προσωρινά τα κράτη μέλη να προβλέψουν παρεκκλίσεις από ορισμένες διατάξεις της οδηγίας 2000/29/ΕΚ του Συμβουλίου σχετικά με την εισαγωγή χώματος μολυσμένου από παρασιτοκτόνα ή από ανθεκτικούς οργανικούς ρύπους προς απομόλυνση (2), δίνει το δικαίωμα, για μια περιορισμένη περίοδο, στα κράτη μέλη που συμμετέχουν στο πρόγραμμα της Οργάνωσης των Ηνωμένων Εθνών για τη Διατροφή και τη Γεωργία (FAO) σχετικά με την πρόληψη και διάθεση παλαιών και άχρηστων παρασιτοκτόνων να επιτρέπουν την εισαγωγή χώματος μολυσμένου από τέτοια παρασιτοκτόνα στην Ένωση για να υποβληθεί σε επεξεργασία σε ειδικούς αποτεφρωτήρες επικίνδυνων αποβλήτων. Το πρόγραμμα αυτό εξακολουθεί να εφαρμόζεται.
(2)
Λαμβανομένων υπόψη των συνθηκών που δικαιολογούν την παρέκκλιση η οποία χορηγήθηκε με την απόφαση 2005/51/ΕΚ και για λόγους καλής νομοθετικής πρακτικής, η εν λόγω παρέκκλιση είναι πλέον σκόπιμο να παραταθεί κατά πέντε έτη.
(3)
Επομένως, η απόφαση 2005/51/ΕΚ θα πρέπει να τροποποιηθεί ανάλογα.
(4)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης φυτοϋγειονομικής επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Στο δεύτερο εδάφιο του άρθρου 1 της απόφασης 2005/51/ΕΚ οι λέξεις «29 Φεβρουαρίου 2012» αντικαθίστανται από τις λέξεις «28 Φεβρουαρίου 2017».
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 17 Φεβρουαρίου 2012.

Labels: 20
3
15
6